Oʻzbekiston Respublikasi Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi faoliyatini tashkil etish chora-tadbirlari toʻgʻrisida
(resolution, 2025-05-05)

Oʻzbekiston Respublikasi Prezidentining “Yer qaʼridan foydalanish, sanoat, radiatsiya va yadro xavfsizligi hamda atom energiyasidan foydalanish sohalarida davlat boshqaruvi va nazorati tizimini takomillashtirish chora-tadbirlari toʻgʻrisida” 2024-yil 24-maydagi PF-79-son Farmoni hamda “Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi faoliyatini samarali tashkil etish chora-tadbirlari toʻgʻrisida” 2024-yil 24-maydagi PQ-186-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilarni nazarda tutuvchi: a) Oʻzbekiston Respublikasi Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi toʻgʻrisidagi nizom 1-ilovaga muvofiq: Sanoat, radiatsiya va yadro xavfsizligi qoʻmitasining (keyingi oʻrinlarda — Qoʻmita) tuzilmasi, Qoʻmita hamda uning tizimidagi tashkilotlarning vazifa va funksiyalari; Qoʻmitaning respublika va mahalliy ijro etuvchi hokimiyat organlari hamda boshqa tashkilotlar bilan oʻzaro hamkorlik qilish tartibi; Qoʻmita va uning tizimidagi tashkilotlar faoliyatini moliyalashtirish, xodimlarini moddiy ragʻbatlantirish tartibi; b) Sanoat, radiatsiya va yadro xavfsizligi qoʻmitasi huzuridagi Sanoat xavfsizligi sohasini qoʻllab-quvvatlash jamgʻarmasi mablagʻlarini shakllantirish va ulardan foydalanish tartibi toʻgʻrisidagi nizom 2-ilovaga muvofiq: Sanoat xavfsizligi sohasini qoʻllab-quvvatlash jamgʻarmasi mablagʻlarini (keyingi oʻrinlarda — Jamgʻarma) shakllantirish tartibi; Jamgʻarma mablagʻlaridan foydalanish tartibi; Jamgʻarma mablagʻlarini xodimlarni moddiy ragʻbatlantirish va ijtimoiy himoya qilishga yoʻnaltirish tartibi tasdiqlansin. 2. Belgilansinki: Sanoat, radiatsiya va yadro xavfsizligi qoʻmitasi boshqaruv xodimlarining lavozim maoshini belgilashda Davlat budjeti mablagʻlari hisobidan yagona tarif setkasi boʻyicha mehnatga haq toʻlashning tasdiqlangan razryadlariga muvofiq tarif koeffitsiyenti 1,8 baravarga oshirilgan holda qoʻllaniladi; Sanoat, radiatsiya va yadro xavfsizligi qoʻmitasi xodimlariga Davlat budjeti mablagʻlari hisobidan uzluksiz ish staji uchun ularning umumiy mehnat faoliyatini qamrab olgan holda, faqat asosiy ish joyi boʻyicha xodimning oylik maoshiga (ragʻbatlantirish koeffitsiyentini hisobga olgan holda) nisbatan 1 yildan 3 yilgacha — 30 foiz, 3 yildan 5 yilgacha — 60 foiz, 5 yildan 10 yilgacha — 75 foiz, 10 yildan 15 yilgacha — 100 foiz, 15 yil va undan ortiq — 150 foiz miqdorida ustamalar har oyda toʻlanadi. 3. Davlat aktivlarini boshqarish agentligi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir oy muddatda Sanoat, radiatsiya va yadro xavfsizligi qoʻmitasining hududiy boshqarmalari hududlardagi agentlik tasarrufidagi boʻsh turgan maʼmuriy binolarga operativ boshqaruv huquqi asosida joylashtirilishini taʼminlasin. 4. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 5. Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi bir oy muddatda: oʻzlarining tarkibiy boʻlinmalari toʻgʻrisidagi nizomlarni va xodimlarning lavozim yoʻriqnomalarini tasdiqlasin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi raisi A.V. Rafiqov zimmasiga yuklansin. 1. Ushbu Nizom Oʻzbekiston Respublikasi Vazirlar Mahkamasi huzuridagi Sanoat, radiatsiya va yadro xavfsizligi qoʻmitasining (keyingi oʻrinlarda — Qoʻmita) maqomi, asosiy vazifalari, funksiyalari, huquqlari, javobgarligi, faoliyatini tashkil etish va hisobot berish tartibini, shuningdek, Qoʻmita raisi hamda uning oʻrinbosarlarining asosiy funksional vazifalari va javobgarliklarini belgilaydi. 2. Qoʻmita alohida mustaqil maqomga ega respublika ijro etuvchi hokimiyat organi hisoblanib, xavfli ishlab chiqarish obyektlarida sanoat xavfsizligi hamda atom energetikasi va yadro texnologiyalari obyektlarida radiatsiya va yadro xavfsizligini taʼminlash sohalarida yagona davlat siyosatini yuritadi. 3. Qoʻmita bevosita Oʻzbekiston Respublikasi Vazirlar Mahkamasiga (keyingi oʻrinlarda — Vazirlar Mahkamasi) boʻysunadi va oʻz faoliyati yuzasidan hisobot beradi. 4. Qoʻmita oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Nizom va boshqa qonunchilik hujjatlariga amal qiladi. 5. Qoʻmitaning oʻz vakolatlari doirasida qabul qilingan qarorlari vazirliklar, idoralar, mahalliy ijro etuvchi hokimiyat organlari, boshqa tashkilotlar va ularning mansabdor shaxslari, shuningdek, yuridik va jismoniy shaxslar tomonidan bajarilishi majburiy hisoblanadi. 6. Qoʻmita oʻzining faoliyati sohasiga tegishli boʻlgan masalalarni, shu jumladan, nazorat ostidagi korxonalarda sodir boʻlgan avariyalar, guruhiy, oqibati oʻlim bilan tugagan baxtsiz hodisalarni va boshqa masalalarni tegishli korxona rahbarlari ishtirokida Qoʻmitaning Ilmiy-texnik kengashida koʻrib chiqadi. 7. Qoʻmita va uning tuzilmasiga kiradigan tashkilotlar yuridik shaxslar hisoblanadi, Oʻzbekiston Respublikasi Davlat gerbi tasviri tushirilgan muhr va blankalarga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlariga, bank hisobvaraqlariga, shu jumladan, chet el valyutasidagi bank hisobvaraqlariga ega. 8. Qoʻmitaning rasmiy nomi: a) davlat tilida: toʻliq nomi — Oʻzbekiston Respublikasi Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi; qisqartma nomi — Sanoat, radiatsiya va yadro xavfsizligi qoʻmitasi; b) rus tilida: toʻliq nomi — Komitet promishlennoy, radiatsionnoy i yadernoy bezopasnosti pri Kabinete Ministrov Respubliki Uzbekistan; qisqartma nomi — Komitet promishlennoy, radiatsionnoy i yadernoy bezopasnosti; v) ingliz tilida: toʻliq nomi — “Industrial, radiation and nuclear safety committee under the Cabinet of Ministers of the Republic of Uzbekistan”; qisqartma nomi — Industrial, radiation and nuclear safety committee. 9. Qoʻmita joylashgan joy va pochta manzili: 100011, Toshkent shahar, Shayxontoxur tumani, M-14, 27-uy. 10. Qoʻmita belgilangan shtatlar birligi doirasida markaziy apparat, hududiy boshqarmalar (boʻlimlar), sanoat xavfsizligi inspeksiyalari va tizimidagi tashkilotlar tashkiliy tuzilmasini va nizomlarini tasdiqlaydi. 11. Qoʻmita tizimiga quyidagilar kiradi: markaziy apparat; Qoraqalpogʻiston Respublikasi, viloyatlar va Toshkent shahridagi hududiy boshqarmalari (boʻlimlari); “Sanoat xavfsizligi” DM; “Kontexnazoratoʻquv” DM; “Sanoat nazorati laboratoriyasi” DM; “Radiatsiya va yadro xavfsizligi ilmiy-texnik markazi” DM; Navoiy sanoat xavfsizligi inspeksiyasi; Olmaliq sanoat xavfsizligi inspeksiyasi; Bekobod sanoat xavfsizligi inspeksiyasi; Temir yoʻl sanoat xavfsizligi inspeksiyasi. 111. Qoʻmitaning Navoiy sanoat xavfsizligi inspeksiyasi, Olmaliq sanoat xavfsizligi inspeksiyasi, Bekobod sanoat xavfsizligi inspeksiyasi va Temir yoʻl sanoat xavfsizligi inspeksiyalarini moliyalashtirish va moddiy-texnik taʼminlash tegishli ravishda “Navoiy KMK” AJ, “Olmaliq KMK” AJ, “Oʻzmetkombinat” AJ va “Oʻzbekiston temir yoʻllari” AJ mablagʻlari hisobidan amalga oshiriladi. Qoʻmitaning sanoat xavfsizligi inspeksiyalari xodimlari tarkibi tegishli ravishda “Navoiy KMK” AJ, “Olmaliq KMK” AJ, “Oʻzmetkombinat” AJ va “Oʻzbekiston temir yoʻllari” AJning shtatdagi xodimlari soniga kiritiladi. 12. Hududiy boshqarmalar (boʻlimlar), sanoat xavfsizligi inspeksiyalari hamda boshqa tuzilmalar sanoat, radiatsiya va yadro xavfsizligini taʼminlash sohalarida yagona davlat nazorati tizimini tashkil etadi. 13. Hududiy boshqarmalar (boʻlimlar), sanoat xavfsizligi inspeksiyalari mahalliy davlat hokimiyati organlaridan mustaqil faoliyat olib boradi va bevosita Qoʻmitaga boʻysunadi. 14. Davlat organlari va boshqa tashkilotlarga Qoʻmita xodimlariga ularning vakolatiga kirmaydigan ishlarni bajarishni yuklash taqiqlanadi. 15. Quyidagilar Qoʻmitaning asosiy vazifalari hisoblanadi: Oʻzbekiston Respublikasining “Xavfli ishlab chiqarish obyektlarining sanoat xavfsizligi toʻgʻrisida”gi va “Aholini va hududlarni tabiiy hamda texnogen xususiyatli favqulodda vaziyatlardan muhofaza qilish toʻgʻrisida”gi qonunlari, xavfli ishlab chiqarish obyektlarida, atom energetikasi va yadro texnologiyalari obyektlarida sanoat, radiatsiya va yadro xavfsizligini taʼminlashga doir qonunchilik hujjatlari hamda texnik jihatdan tartibga solish sohasidagi normativ hujjatlarda belgilangan talablarga jismoniy va yuridik shaxslar tomonidan rioya etilishi ustidan davlat nazorati va tekshiruvini amalga oshirish; atom energetikasi va yadro texnologiyalari obyektlarida radiatsiya va yadro xavfsizligini taʼminlash, shuningdek, xavfli ishlab chiqarish obyektlarida sanoat xavfsizligi sohalarida yagona davlat siyosatini amalga oshirish va muvofiqlashtirish; sanoat, radiatsiya va yadro xavfsizligini taʼminlash sohasida respublikada iqtisodiyotning asosiy tarmoqlarini yanada rivojlantirish boʻyicha strategik rejalar va dasturlarni ishlab chiqishda ishtirok etish; sanoat, radiatsiya va yadro xavfsizligini taʼminlash hamda liftlar va istirohat bogʻlari attraksionlaridan foydalanish borasidagi normativ-huquqiy hujjatlar loyihalari va texnik jihatdan tartibga solish sohasidagi normativ hujjatlarni belgilangan tartibda ishlab chiqish va qabul qilish; sanoat, radiatsiya va yadro xavfsizligi hamda liftlar va istirohat bogʻlari attraksionlaridan foydalanish borasidagi qonunchilik hujjatlari va texnik jihatdan tartibga solish sohasidagi normativ hujjatlar talablariga yuridik hamda jismoniy shaxslar tomonidan rioya etilishi ustidan davlat nazoratini va tekshiruvini amalga oshirish; sanoat xavfsizligini ekspertizadan va akkreditatsiyadan oʻtkazish tizimini takomillashtirish, shuningdek, atom energiyasidan foydalanish obyektlarining va (yoki) atom energiyasidan foydalanish sohasidagi faoliyatning xavfsizligini asoslash yuzasidan ekspertizadan oʻtkazishni tashkil etish; xavfli ishlab chiqarish obyektlarini identifikatsiya qilish, hisobga olish va ularning davlat reyestrini yuritish, sanoat xavfsizligini deklaratsiyalash tartibini tashkil etish va takomillashtirish, texnogen xavfi yuqori boʻlgan zonalarning davlat kadastri hamda kadastr pasportlarini ishlab chiqilishi va yuritilishini nazorat qilish hamda muvofiqlashtirish; sanoat xavfsizligi va atom energiyasidan foydalanish sohalarida ruxsat etish xususiyatiga ega hujjatlarni (litsenziyalarni, ruxsatnomalarni) belgilangan tartibda berish faoliyatini amalga oshirish; sanoat, radiatsiya va yadro xavfsizligini taʼminlash sohalarida davlat nazorati organlarining faoliyatini muvofiqlashtirish; texnika va texnologiyalarning jadal rivojlanishini hisobga olgan holda sanoat, radiatsiya va yadro xavfsizligi hamda liftlar va attraksionlar xavfsizligini taʼminlash sohalarida faoliyat yurituvchi mutaxassislarni tayyorlash, qayta tayyorlash, ularning malakasini oshirish hamda ularni belgilangan tartibda attestatsiyadan oʻtkazish; sanoat, radiatsiya va yadro xavfsizligi, liftlar va istirohat bogʻlari attraksionlari xavfsizligi yoʻnalishlarida huquqbuzarlik holatlarini aniqlash hamda ularga nisbatan qonunchilikda belgilangan choralarni koʻrish yuzasidan idoralararo hamkorlikni yanada rivojlantirish; sanoat, radiatsiya va yadro xavfsizligi hamda liftlar va istirohat bogʻlari attraksionlari xavfsizligi sohasida aniqlangan huquqbuzarliklar va ularning oqibatlari toʻgʻrisida keng jamoatchilikni xabardor qilib borish, sohada huquqni qoʻllash amaliyoti va qonunchilik hujjatlarini takomillashtirish yuzasidan takliflar ishlab chiqish; Qoʻmita faoliyatining asosiy yoʻnalishlari boʻyicha xalqaro va xorijiy tashkilotlar bilan hamkorlik qilish, shuningdek, soha faoliyatiga taalluqli boʻlgan xalqaro shartnomalar boʻyicha Oʻzbekiston Respublikasining majburiyatlari bajarilishini taʼminlash. 16. Qoʻmita unga yuklangan vazifalarga muvofiq quyidagi funksiyalarni amalga oshiradi: a) Oʻzbekiston Respublikasining “Xavfli ishlab chiqarish obyektlarining sanoat xavfsizligi toʻgʻrisida”gi va “Aholini va hududlarni tabiiy hamda texnogen xususiyatli favqulodda vaziyatlardan muhofaza qilish toʻgʻrisida”gi qonunlari, xavfli ishlab chiqarish obyektlarida, atom energetikasi va yadro texnologiyalari obyektlarida sanoat, radiatsiya va yadro xavfsizligini taʼminlashga doir qonunchilik hujjatlari va texnik jihatdan tartibga solish sohasidagi normativ hujjatlarda belgilangan talablarga jismoniy va yuridik shaxslar tomonidan rioya etilishi ustidan davlat nazorati va tekshiruvini amalga oshirish sohasida: sanoat, radiatsiya va yadro xavfsizligini taʼminlashni takomillashtirish yuzasidan Vazirlar Mahkamasiga takliflar kiritadi; sanoat, radiatsiya va yadro xavfsizligini taʼminlash sohasidagi texnik reglamentlarni tasdiqlash, ularga oʻzgartirish va qoʻshimchalar kiritish, shuningdek, mazkur reglamentlarni bekor qilish toʻgʻrisida Vazirlar Mahkamasiga takliflar kiritadi; sanoat, radiatsiya va yadro xavfsizligini taʼminlash sohasidagi solish sohasidagi texnik jihatdan tartibga solish sohasidagi normativ hujjatlar talablariga rioya etilishi ustidan oʻz vakolati doirasida davlat nazorati amalga oshirilishini taʼminlaydi; b) atom energetikasi va yadro texnologiyalari obyektlarida radiatsiya va yadro xavfsizligini taʼminlash, shuningdek, xavfli ishlab chiqarish obyektlarida sanoat xavfsizligi sohalarida yagona davlat siyosatini amalga oshirish va muvofiqlashtirish sohasida: xavfli ishlab chiqarish obyektlarida, shuningdek, xavfli ishlab chiqarish obyektlariga ega boʻlgan xoʻjalik yurituvchi subyektlarda qoʻllaniladigan ishlab chiqarishlar (texnologiyalar), obyektlar va texnik qurilmalar roʻyxatini takomillashtirib boradi; iqtisodiyotning tegishli tarmoqlarida sanoat, radiatsiya va yadro xavfsizligini taʼminlash tizimini takomillashtirish boʻyicha takliflar tayyorlaydi; xavfli ishlab chiqarish obyektlarida sanoat xavfsizligi ekspertizasi tizimini rivojlantirishni, atom energiyasidan foydalanish obyektlarining va (yoki) atom energiyasidan foydalanish sohasidagi faoliyatning xavfsizligini asoslash yuzasidan ekspertiza oʻtkazishni, shuningdek, atom energiyasidan foydalanish sohasida faoliyatni litsenziyalash (ruxsatnoma berish) tizimini tashkil etadi; xavfli ishlab chiqarish obyektlarida qoʻllaniladigan texnik qurilmalarni hamda liftlar va attraksionlarni sertifikatlashni tashkil etadi; oʻz vakolatlari doirasida ionlashtiruvchi nurlanish manbalarining davlat hisobi va nazoratini, ularning milliy reyestri yuritilishini taʼminlaydi; radiatsiyaviy avariyalarni prognoz qilish, barvaqt aniqlash va harakat qilish yagona davlat tizimida ishtirok etadi; xavfli ishlab chiqarish obyektlari davlat reyestrida xavfli ishlab chiqarish obyektlarining yagona hisobini yuritadi; attraksionlarni roʻyxatga oladi va ularning yagona davlat reyestrini yuritadi; texnogen xavfi yuqori boʻlgan zonalarning davlat kadastrini yaratilishi, yuritilishini muvofiqlashtiradi va nazorat qiladi; avariya holatining va ishlab chiqarish jarohatining oldini olish maqsadida sanoat, radiatsiya va yadro xavfsizligi talablariga rioya qilish zarurligi toʻgʻrisida keng jamoatchilik oʻrtasida tushuntirish ishlarini amalga oshiradi; sanoat xavfsizligi talablariga rioya etilishi ustidan ishlab chiqarish nazoratini tashkil etish toʻgʻrisidagi maʼlumotlarni toʻplaydi va tahlil qiladi; Qoʻmitaning nazorati ostidagi obyektlarda avariyalar, ishlab chiqarishda jarohatlanish hollarining sabablarini belgilangan tartibda tekshiradi va hisobga oladi; respublika ijro etuvchi hokimiyat organlariga, mahalliy davlat hokimiyati organlariga, xoʻjalik birlashmalariga, fuqarolarning oʻzini oʻzi boshqarish organlariga atom energiyasidan foydalanishdagi xavfsizlik masalalari yuzasidan axborot beradi; v) sanoat, radiatsiya va yadro xavfsizligini taʼminlash sohasida respublikada iqtisodiyotning asosiy tarmoqlarini yanada rivojlantirish boʻyicha strategik rejalar va dasturlarni ishlab chiqishda ishtirok etish sohasida: vazirliklar, idoralar va xoʻjalik birlashmalari bilan birgalikda sanoat, radiatsiya va yadro xavfsizligini taʼminlash yuzasidan sanoatning bazaviy tarmoqlarini yanada rivojlantirish boʻyicha strategik rejalar va dasturlar boʻyicha takliflarni ishlab chiqadi; sanoat, radiatsiya va yadro xavfsizligini taʼminlash yuzasidan sanoatning bazaviy tarmoqlarini yanada rivojlantirish boʻyicha tasdiqlangan davlat dasturlariga muvofiq sanoat, radiatsiya va yadro xavfsizligini taʼminlash boʻyicha ishlar amalga oshirilishini nazorat qiladi; radiatsiya va yadro xavfsizligini taʼminlash yuzasidan atom energiyasidan tinchlik maqsadlarida foydalanish sohasida davlat maqsadli dasturlari ishlab chiqilishi, koʻrib chiqilishi va amalga oshirilishida ishtirok etadi; xalqaro va davlatlararo ilmiy-texnik hamkorlikni rivojlantiradi; g) sanoat, radiatsiya va yadro xavfsizligini taʼminlash hamda liftlar va istirohat bogʻlari attraksionlaridan foydalanish borasidagi normativ-huquqiy hujjatlar loyihalari va texnik jihatdan tartibga solish sohasidagi normativ hujjatlarni belgilangan tartibda ishlab chiqish va qabul qilish sohasida: sanoat, radiatsiya va yadro xavfsizligi, liftlar va attraksionlar xavfsizligini taʼminlash hamda Qoʻmita vakolatiga kiradigan boshqa masalalar boʻyicha qonunchilik hujjatlarini va texnik jihatdan tartibga solish sohasidagi normativ hujjatlarni belgilangan tartibda ishlab chiqadi; atom energiyasidan foydalanish sohasidagi normalar va qoidalarni ishlab chiqadi, ularni amalga kiritish hamda amalga oshirilishini taʼminlaydi; sanoat, radiatsiya va yadro xavfsizligi, liftlar va attraksionlar xavfsizligini taʼminlash talablari mavjud boʻlgan texnik jihatdan tartibga solish sohasidagi normativ hujjatlar loyihalarini koʻrib chiqadi va kelishishda ishtirok etadi; d) sanoat, radiatsiya va yadro xavfsizligi hamda liftlar va istirohat bogʻlari attraksionlaridan foydalanish borasidagi qonunchilik hujjatlari va texnik jihatdan tartibga solish sohasidagi normativ hujjatlar talablariga yuridik hamda jismoniy shaxslar tomonidan rioya etilishi ustidan davlat nazoratini va tekshiruvini amalga oshirish sohasida: jismoniy va yuridik shaxslar tomonidan sanoat, radiatsiya va yadro xavfsizligi, liftlar va attraksionlar xavfsizligini taʼminlash sohasidagi qonunchilik hujjatlari va texnik jihatdan tartibga solish sohasida normativ hujjatlar talablariga rioya etilishi ustidan davlat nazorati va tekshiruvini amalga oshiradi; xavfli ishlab chiqarish obyektlarida foydalaniladigan bugʻ va suv isitish qozonlarini, bosim ostida ishlaydigan idishlarni, bugʻ va issiq suv quvurlarini, koʻtarish inshootlarini, yiliga bitta uskuna uchun 100 000 va undan ortiq kubometr tabiiy va suyultirilgan uglevodorod gazidan yoqilgʻi sifatida foydalanuvchi texnik qurilmalarni roʻyxatga oladi va reyestrini yuritadi; gazdan qutqarish va avariya-dispetcherlik xizmatlari korxonalari, boʻlinmalarining sodir boʻlishi mumkin boʻlgan avariyalarning oldini olish va oqibatlarini bartaraf etishga tayyorligini nazorat qiladi; nazorat ostidagi korxonalar va obyektlarni foydalanishga qabul qilish boʻyicha davlat va ishchi komissiya tarkibida ishtirok etish uchun oʻz vakillarini tayinlaydi, ushbu obyektlarda foydalanishga qabul qilish qoidalariga rioya etilishini nazorat qiladi; xavfli ishlab chiqarish obyektidan foydalanishga tashkilotlarning tayyorligini, shuningdek, nazorat ostidagi obyektlarda avariyalar va ishlab chiqarish jarohatining oldini olish tadbirlari ishlab chiqilishi va oʻtkazilishini nazorat qiladi; sanoat xavfsizligi deklaratsiyalari ishlab chiqilishi va taqdim etilishining monitoringini yuritadi; ishlab turgan va qurilayotgan xavfli ishlab chiqarish obyektlarida sanoat xavfsizligini deklaratsiyalashni nazorat qiladi; atom energiyasidan foydalanish obyektlarining xavfsizligini taʼminlash ustidan davlat nazorati va tekshiruvini hamda atom energiyasidan foydalanish obyektlarining jisman himoya qilinishi ustidan belgilangan tartibda davlat nazoratini amalga oshiradi; atom energiyasidan foydalanish obyektlarida avariyaga oid tashqi rejani ishlab chiqishda ishtirok etadi hamda respublika ijro etuvchi hokimiyat organlarining va atom energiyasidan foydalanish sohasida faoliyat yuritadigan boshqa yuridik shaxslarning avariya holatlariga tayyorligi ustidan davlat nazoratini taʼminlaydi; nazorat ostidagi obyektlarda sanoat, radiatsiya va yadro xavfsizligini taʼminlash, putur yetkazmaydigan nazorat boʻyicha, shuningdek, liftlar va attraksionlar xavfsizligi sohasidagi normativ-huquqiy hujjatlar va normativ hujjatlar bajarilishini taʼminlash boʻyicha profilaktika ishlarini amalga oshiradi; korxonalarda gaz-qutqaruv va avariya-dispetcherlik xizmatlarining boʻlishi mumkin boʻlgan avariyalarning oldini olish va ularning oqibatlarini bartaraf etishga tayyorligini nazorat qiladi; e) sanoat xavfsizligini ekspertizadan va akkreditatsiyadan oʻtkazish tizimini takomillashtirish, shuningdek, atom energiyasidan foydalanish obyektlarining va (yoki) atom energiyasidan foydalanish sohasidagi faoliyatning xavfsizligini asoslash yuzasidan ekspertizadan oʻtkazishni tashkil etish sohasida: sanoat xavfsizligi sohasida ekspert tashkilotlarini belgilangan tartibda akkreditatsiyadan oʻtkazadi va ularning faoliyatini nazorat qiladi; sanoat xavfsizligi sohasida berilgan ekspertiza xulosalarining yagona hisobini yuritadi; sanoat xavfsizligi sohasida ekspertlarni attestatsiyadan oʻtkazadi va ularning faoliyatini nazorat qiladi; sanoat xavfsizligini boshqarish tizimi auditini oʻtkazish tartibini belgilaydi va mazkur sohada faoliyat bilan shugʻullanuvchi tashkilotlarni akkreditatsiyadan oʻtkazadi; atom energiyasidan foydalanish obyektlari va (yoki) atom energiyasidan foydalanish sohasida faoliyat turlari xavfsizligi ekspertizasini (xavfsizlikni asoslash ekspertizasini) tashkil etadi; j) xavfli ishlab chiqarish obyektlarini identifikatsiya qilish, hisobga olish va ularning davlat reyestrini yuritish, sanoat xavfsizligini deklaratsiyalash tartibini tashkil etish va takomillashtirish, texnogen xavfi yuqori boʻlgan zonalarning davlat kadastri hamda kadastr pasportlarini ishlab chiqilishi va yuritilishini nazorat qilish hamda muvofiqlashtirish sohasida: ishlab turgan va qurilayotgan xavfli ishlab chiqarish obyektlarida sanoat xavfsizligini deklaratsiyalashni nazorat qiladi; texnogen xavf yuqori boʻlgan zonalar bosh kadastr markazi tomonidan texnogen xavf yuqori boʻlgan zonalar davlat kadastr pasporti yaratilishi va yuritilishini muvofiqlashtiradi; z) sanoat xavfsizligi va atom energiyasidan foydalanish sohalarida ruxsat etish xususiyatiga ega hujjatlarni (litsenziyalarni, ruxsatnomalarni) belgilangan tartibda berish faoliyatini amalga oshirish sohasida: sanoat xavfsizligi hamda atom energiyasidan foydalanish va ionlashtiruvchi nurlanish manbalari muomalasi sohalarida tegishli faoliyat turlarini litsenziyalaydi; oʻz vakolatlari doirasida faoliyatning ayrim turlarini litsenziyalashda va kelishish ishlarida ishtirok etadi; litsenziatlar tomonidan litsenziya talablari va shartlariga rioya etilishini nazorat qiladi; atom energiyasidan foydalanish obyektlaridagi noxush hodisalar va avariyalarning sabablarini texnik jihatdan tekshirish tartibini tasdiqlaydi; Qoʻmitaning vakolatiga kiradigan ishlarning ayrim turlariga belgilangan tartibda ruxsatnomalar beradi va ularni bekor qiladi; qonunchilik hujjatlariga muvofiq xavfli yuklar tranzitida xulosalar beradi va nazorat qiladi; atom energiyasidan foydalanish sohasidagi ekspluatatsiya qiluvchi tashkilot, shuningdek, boshqa yuridik shaxs tomonidan mazkur sohadagi faoliyatni amalga oshirish jarayonida xavfsizlikni taʼminlash uchun zarur boʻlgan majburiy talablarga, litsenziya shartlariga rioya etilishini nazorat qiladi; i) sanoat, radiatsiya va yadro xavfsizligini taʼminlash sohalarida davlat nazorati organlarining faoliyatini muvofiqlashtirish sohasida: sanoat xavfsizligi, jumladan, xavfli ishlab chiqarish obyektlarida sodir boʻlgan avariyalar, guruhiy, oqibati ogʻir va oʻlim bilan tugagan baxtsiz hodisalarni maxsus tekshirish va hisobini yuritish, atom energiyasidan foydalanish va texnogen xavf yuqori boʻlgan zonalar davlat kadastrini yuritish sohalarida davlat nazorati organlarining faoliyatini muvofiqlashtiradi, hisobotlarini qabul qiladi va eshitadi, sanoat xavfsizligi sohasi boʻyicha tegishli koʻrsatmalar beradi; xavfli ishlab chiqarish obyektlarida sodir boʻlgan avariyalar, oqibati ogʻir va oʻlim bilan tugagan baxtsiz hodisalarni texnik jihatdan tekshirish natijalarini tegishli korxona rahbarlari ishtirokida Qoʻmitaning Ilmiy-texnik kengashida koʻrib chiqadi va tegishli koʻrsatmalar beradi; k) texnika va texnologiyalarning jadal rivojlanishini hisobga olgan holda sanoat, radiatsiya va yadro xavfsizligi hamda liftlar va attraksionlar xavfsizligini taʼminlash sohalarida faoliyat yurituvchi mutaxassislarni tayyorlash, qayta tayyorlash, ularning malakasini oshirish hamda ularni belgilangan tartibda attestatsiyadan oʻtkazish sohasida: sanoat xavfsizligi sohasida xodimlarning malakasini oshiradi, shuningdek, radiatsiya va yadro xavfsizligi sohasida mutaxassislar tayyorlashni tashkil etadi; xavfli ishlab chiqarish obyektlari, liftlar va attraksionlar xavfsizligi boʻyicha xodimlarni tayyorlash (qayta tayyorlash) va attestatsiyadan oʻtkazish (bilimlarni tekshirish) tartibini ishlab chiqadi va tasdiqlaydi; sanoat korxonalari, liftlar va attraksionlarga masʼul xodimlar malakasi oshirilishini tashkil etadi va ularning bilimlarini tekshirishda ishtirok etadi; nazorat ostidagi obyektlar xodimlarini tayyorlash kurslarini tashkil etadi va ularga tegishli guvohnomalar beradi; atom energiyasidan foydalanish sohasida faoliyat yuritadigan ekspluatatsiya qiluvchi tashkilotlar va boshqa yuridik shaxslar xodimlari belgilangan tartibda attestatsiyadan oʻtkazilishni tashkil etadi va attestatsiyadan oʻtkazishda ishtirok etadi; l) sanoat, radiatsiya va yadro xavfsizligi hamda liftlar va istirohat bogʻlari attraksionlari xavfsizligini taʼminlash sohasidagi qonunchilik hujjatlari va texnik jihatdan tartibga solish sohasidagi normativ hujjatlar talablariga jismoniy va yuridik shaxslar tomonidan rioya etilishi ustidan davlat nazorati va tekshiruvini amalga oshirish sohasida: sanoat, radiatsiya va yadro xavfsizligi, liftlar va attraksionlar xavfsizligini taʼminlash yoʻnalishlarida huquqbuzarlik holatlarini aniqlash hamda ularga nisbatan tezkor choralar koʻrish yuzasidan idoralararo hamkorlik qiladi; sanoat, radiatsiya va yadro xavfsizligi, liftlar va attraksionlar xavfsizligi qoidalarini buzish bilan bogʻliq aniqlangan huquqbuzarliklar boʻyicha tezkor choralar koʻradi; sanoat, radiatsiya va yadro xavfsizligi, liftlar va attraksionlar xavfsizligi talablarini buzgan aybdor shaxslarni jinoiy javobgarlikka tortish toʻgʻrisidagi masalani koʻrib chiqish uchun materiallarni huquqni muhofaza qilish organlariga yuboradi; m) sanoat, radiatsiya va yadro xavfsizligi hamda liftlar va istirohat bogʻlari attraksionlari xavfsizligi sohasida aniqlangan huquqbuzarliklar va ularning oqibatlari toʻgʻrisida keng jamoatchilikni xabardor qilib borish, sohada huquqni qoʻllash amaliyoti va qonunchilik hujjatlarini takomillashtirish yuzasidan takliflar ishlab chiqish sohasida: sanoat xavfsizligi, liftlar va attraksionlar xavfsizligi sohasida aniqlangan huquqbuzarliklar hamda ularning oqibatlari toʻgʻrisida keng jamoatchilikni xabardor qilib boradi, sohada huquqni qoʻllash amaliyoti va qonunchilikni takomillashtirish yuzasidan takliflar ishlab chiqadi; liftlar va attraksionlar faoliyatini masofaviy nazorat qilish, huquqbuzarliklar toʻgʻrisida xabar berish imkoniyatini beruvchi elektron platformani yuritadi; Qoʻmita mansabdor shaxslariga tekshiruv oʻtkazish vaqtida oʻz xizmat burchlarini bajarishiga toʻsqinlik qilgan shaxslarni maʼmuriy javobgarlikka tortadi; n) Qoʻmita faoliyatining asosiy yoʻnalishlari boʻyicha xalqaro va xorijiy tashkilotlar bilan hamkorlik qilish, shuningdek, soha faoliyatiga taalluqli boʻlgan xalqaro shartnomalar boʻyicha Oʻzbekiston Respublikasining majburiyatlari bajarilishini taʼminlash sohasida: sanoatda, atom energetikasi va ilmiy tadqiqot ishlari xavfsiz amalga oshirilishini nazorat qilish sohasida xalqaro hamkorlik qiladi, Qoʻmitaning vakolatiga kiradigan masalalar boʻyicha xalqaro tashkilotlar, boshqa mamlakatlarning tegishli nazorat organlari bilan belgilangan tartibda hamkorlik qiladi; atom energiyasidan tinch maqsadlarda foydalanish, kimyoviy, bakteriologik (biologik) va zaharli qurol-yarogʻni taqiqlash, shuningdek, kimyoviy, biologik, radiologik va yadro materiallarining taʼsiri xavfini pasaytirish hamda davlatga qarashli boʻlmagan subyektlarning ommaviy qirgʻin qurollari va ularni yetkazib berilishini oldini olish, shuningdek, ularning noqonuniy aylanishiga barham berishga doir xalqaro shartnomalar boʻyicha Oʻzbekiston Respublikasining majburiyatlari bajarilishini taʼminlaydi. 17. Qoʻmita unga yuklangan vazifa va funksiyalarni bevosita hamda oʻzining tarkibiy boʻlinmalari orqali amalga oshiradi. 18. Qoʻmita markaziy apparatining asosiy vazifalari uning tizimidagi tashkilotlar bilan birgalikda Qoʻmitaga yuklangan vazifa va funksiyalarning samarali bajarilishini tashkil etish hamda taʼminlash hisoblanadi. 19. Qoʻmitaning markaziy apparati unga yuklangan asosiy vazifalarga muvofiq quyidagi funksiyalarni amalga oshiradi: Qoʻmita va uning rahbariyati faoliyatini tashkiliy va axborot-tahlil jihatidan taʼminlaydi; Qoʻmita va uning tizimidagi tashkilotlar tomonidan Oʻzbekiston Respublikasi Konstitutsiyasiga va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining Farmonlari, qarorlari va farmoyishlariga, Vazirlar Mahkamasining qarorlariga va farmoyishlariga shuningdek, mazkur Nizomga va boshqa qonunchilik hujjatlariga muvofiq talablarning bajarilishida tizimli nazoratni taʼminlaydi; Qoʻmita tomonidan Vazirlar Mahkamasi, Oʻzbekiston Respublikasi Prezidenti Administratsiyasiga kiritiladigan hujjatlarning sifatli hamda oʻz vaqtida ishlab chiqilishini va ularning iqtisodiy va huquqiy ekspertizadan oʻtkazilishini tashkil etadi; Qoʻmita va uning tizimidagi tashkilotlar faoliyatiga belgilangan tartibda rahbarlik qiladi, ularning faoliyatini muvofiqlashtiradi va nazorat qiladi; Qoʻmitaning faoliyati, shu jumladan, norma ijodkorligi sohasidagi faoliyati huquqiy taʼminlanishini tashkil etadi; Qoʻmitaning vakolatiga tegishli operativ, tashkiliy, kadrlar, moliya, ishlab chiqarish-xoʻjalik masalalari va boshqa masalalarni hal etadi. 20. Qoʻmita unga yuklangan vazifalar va funksiyalarni amalga oshirish uchun quyidagi huquqlarga egadir: normativ-huquqiy hujjatlar loyihalarini, shuningdek, Qoʻmitaga yuklangan vazifalar va funksiyalarni bajarish bilan bogʻliq boshqa hujjatlarni ishlab chiqish va belgilangan tartibda kiritish Qoʻmita vakolatiga kiruvchi masalalar boʻyicha qonunchilik hujjatlari va texnik jihatdan tartibga solish sohasidagi normativ hujjatlar loyihalarini koʻrib chiqish hamda ular yuzasidan xulosalar berish; Qoʻmita vakolatiga kiradigan masalalarda davlat va xoʻjalik boshqaruvi, mahalliy ijro etuvchi hokimiyat organlari faoliyatini muvofiqlashtirishda ishtirok etish; Qoʻmita vakolatiga kiradigan masalalarni hal etish uchun zarur boʻlgan axborotni davlat organlari, xoʻjalik birlashmalari va mahalliy ijro etuvchi hokimiyat organlaridan soʻrab olish; Qoʻmita vakolatiga kiradigan masalalar boʻyicha zarur statistika axborotini davlat statistika organlaridan va Oʻzbekiston Texnik jihatdan tartibga solish agentligidan standartlar va reglamentlarni elektron shaklda bepul olish; Qoʻmita xodimlarini Qoʻmitaning budjetdan tashqari mablagʻlar hisobidan moddiy ragʻbatlantirish; Qoʻmita vakolatiga kiradigan masalalar boʻyicha takliflarni davlat organlari, xoʻjalik birlashmalari va mahalliy ijro etuvchi hokimiyat organlariga koʻrib chiqish uchun kiritish; Qoʻmita tarkibiga kiradigan masalalar boʻyicha idoralararo xalqaro shartnomalarni tuzish; Qoʻmita tarkibiga kiradigan masalalar boʻyicha xalqaro darajada Oʻzbekiston Respublikasi manfaatlarini ifodalash; Qoʻmita nazorati ostidagi obyektlarga toʻsiqsiz kirish; xavfli ishlab chiqarish obyektlarining sanoat xavfsizligi, radiatsiya va yadro xavfsizligi, shuningdek, liftlar va attraksionlar xavfsizligi talablariga rioya etilishini belgilangan tartibda nazorat qilish (tekshirish); sanoat, radiatsiya va yadro xavfsizligi, attraksionlardan foydalanish talablari buzilgan holda olib borilayotgan yoki avariyalarni yuzaga keltirishi mumkin boʻlgan ishlarni toʻxtatib qoʻyish, shuningdek, odamlarning hayoti xavf ostida qolganda yoki avariya holatlari yuzaga kelganda ularni ish joylaridan olib chiqishda ishtirok etish; oʻz vakolatlari doirasida sanoat, radiatsiya va yadro xavfsizligi, liftlar va istirohat bogʻlari attraksionlaridan foydalanish sohalarida qonunchilik hujjatlari va texnik jihatdan tartibga solish sohasidagi normativ hujjatlar talablari buzilganligi uchun nazorat ostidagi obyektlarning, jumladan, tadbirkorlik subyektlarining mansabdor shaxslarini hamda jismoniy shaxslarni maʼmuriy javobgarlikka tortish boʻyicha taqdimnomalar kiritish; sanoat, radiatsiya va yadro xavfsizligini taʼminlash sohasidagi huquqbuzarliklarni sodir etganlik uchun jismoniy va yuridik shaxslarga nisbatan jarimalar qoʻllash; nazorat ostidagi korxonalarning, shuningdek, Qoʻmitaning nazorati ostidagi obyektlarga ega boʻlgan vazirliklar, qoʻmitalar, idoralar, xoʻjalik birlashmalari rahbarlariga sanoat, radiatsiya va yadro xavfsizligi talablarining aniqlangan buzilishlarini bartaraf etish toʻgʻrisida ijro etishga majburiy boʻlgan koʻrsatmalar berish; nazorat ostidagi obyektlarda xodimlarning xavfsizlik qoidalari va normalarini, texnologik reglamentlarni, xodimlarning mehnatini muhofaza qilish boʻyicha yoʻriqnomalarni bilishini tekshirish, nazorat ostidagi korxonalarning rahbarlari va xodimlarining, shu jumladan, sanoat, radiatsiya va yadro xavfsizligini taʼminlash sohasida kadrlarni tayyorlovchi va qayta tayyorlovchi xodimlarning sanoat, radiatsiya va yadro xavfsizligi qoidalari va normalari boʻyicha imtihonlarida qatnashish va bilimini tekshirish; Qoʻmitaning vakolatiga kiradigan masalalar boʻyicha xavfli ishlab chiqarish obyektlaridan foydalanuvchi tashkilotlarning rahbarlari hisobotlarini eshitish; sanoat xavfsizligi ekspertizasini oʻtkazish huquqiga ega ekspert tashkilotlarining akkreditatsiya attestati belgilangan tartibda amal qilishini toʻxtatib qoʻyish, tugatish yoki bekor qilish; faoliyatning ayrim turlarini amalga oshirish huquqini beruvchi litsenziyalarning amal qilishini belgilangan tartibda toʻxtatib qoʻyish, amal qilishini toʻxtatish yoki bekor qilish toʻgʻrisida takliflar tayyorlash; ruxsat berish xususiyatiga ega hujjatning amal qilishini belgilangan tartibda toʻxtatib qoʻyish va toʻxtatish, bekor qilish choralarini koʻrish; sanoat xavfsizligi ekspertizasining qonunchilik hujjatlari buzilgan holda tayyorlangan xulosalarini haqiqiy emas deb eʼtirof etish; sanoat xavfsizligi sohasida ekspert guvohnomalarini belgilangan tartibda vakolatlarini qisqartirish, ekspert toifasini pasaytirish, amal qilishini toʻxtatib turish, uni tugatish yoki bekor qilish; sanoat xavfsizligi sohasida akkreditatsiya qilingan ekspert tashkilotlari faoliyati ustidan inspeksiya nazoratini oʻtkazish; nazorat ostidagi obyektlar, vazirliklar, qoʻmitalar, idoralar, xoʻjalik birlashmalari, mahalliy davlat hokimiyati organlariga sanoat, radiatsiya va yadro xavfsizligi, liftlar va attraksionlar xavfsizligi sohasidagi qoidalar, yoʻriqnomalar va boshqa normativ hujjatlar talablarini buzayotgan mansabdor shaxslarning mehnat shartnomasini toʻxtatish, intizomiy jazo berish yoki ishlarga texnik rahbarlik qilish huquqidan bir yilgacha boʻlgan muddatda mahrum qilish toʻgʻrisida taqdimnomalar kiritish; ionlashtiruvchi nurlanish manbalarini hisobga olish va nazorat qilish tizimini rivojlantirish; sanoat, radiatsiya va yadro xavfsizligini taʼminlash sohasini raqamlashtirish orqali samaradorlik va natijadorlikka erishish, shaffof va korrupsiyadan holi samarali tizimni joriy etish; Qoʻmitaning vakolatiga kiradigan masalalar boʻyicha avariyalarning, ishlab chiqarish jarohati holatlarining, sabablarini belgilangan tartibda tekshirish va tekshirish natijalari boʻyicha bajarilishi majburiy boʻlgan qarorlar qabul qilish; zarurat boʻlganda, tashkilotlar tomonidan uskunalar va materiallarni nazorat tartibida sinashni, ishchi va atrof tabiiy muhit tahlilini, loyiha va loyiha-konstruktorlik yechimlarining mustaqil ekspertizasini tayinlash; ehtiyot qismlar tayyorlovchi zavodlarda va taʼmirlash korxonalarida sanoatning nazorat ostidagi tarmoqlari uchun uskunalarning sanoat xavfsizligi talablariga muvofiqligini tekshirish, ularning sanoat, radiatsiya xavfsizligi standartlari, qoidalari va normalari talablariga va tasdiqlangan loyiha yechimlariga muvofiq boʻlmagan hollarda ishlab chiqarilishini belgilangan tartibda toʻxtatib qoʻyish; Qoʻmita vakolatiga kiradigan masalalar boʻyicha vazirliklar, qoʻmitalar, idoralar, xoʻjalik birlashmalari, mahalliy davlat hokimiyati organlari, tashkilotlardan zarur axborotni olish; sanoat, radiatsiya va yadro xavfsizligini taʼminlash sohasidagi normativ hujjatlarning majburiy talablarini buzganlikda aybdor boʻlgan ishlab chiqaruvchilarga, ishlab chiqaruvchining vakolatli vakiliga, sotuvchilarga, import qiluvchilarga yoki ijrochilarga nisbatan moliyaviy sanksiyalarni qoʻllash yuzasidan sudga murojaat qilish; sanoat, radiatsiya va yadro xavfsizligi taʼminlash sohasidagi normativ hujjatlar talablariga nomuvofiq mahsulotni muomaladan chiqarish yoki chaqirib olish toʻgʻrisidagi koʻrsatmalarni bajarmaganlik uchun yuridik shaxslarga nisbatan moliyaviy jarima qoʻllash boʻyicha sudga murojaat qilish; mansabdor va jismoniy shaxslarda ishlarga texnik rahbarlik qilish va ularni bajarish huquqini beradigan tegishli hujjatlar mavjudligini, xavfliligi yuqoriligi bilan bogʻliq ishlar uchun maxsus belgilangan talablarga rioya qilinishini tekshirish; vazirliklar, idoralar, mahalliy ijro etuvchi hokimiyat organlari va boshqa tashkilotlar bilan kelishuv boʻyicha ularning mutaxassislarini ishlab chiqarishlarning, obyektlar va ishlarning xavfsizligi bilan bogʻliq mustaqil ekspertizalar oʻtkazishni tatbiq etish va ishlanmalar uchun shartnoma asosida jalb etish; Qoʻmita qonunchilik hujjatlariga muvofiq boshqa huquqlarga ham ega boʻlishi mumkin. Qoʻmitaning davlat inspektorlari tomonidan oʻz majburiyatlari bajarilishida nazorat ostidagi obyektlar ularni xizmat xonalari, internet va aloqa vositalari, navbatchi maxsus kiyim-bosh va himoya vositalari, transport bilan taʼminlaydilar va hududiy boshqarmalarning ularga doimiy biriktirilgan inspektorlariga esa kommunal xizmatlar koʻrsatiladigan va internet, telefon aloqasi bor boʻlgan idoraviy turar joy berilishida koʻmaklashadilar, shuningdek, idoraviy bolalar maktabgacha va sanatoriy-kurort muassasalaridan joy beradilar, tibbiy xizmat koʻrsatish va ijtimoiy-maishiy taʼminlash masalalarini hal etadilar. 21. Qoʻmita: Qoʻmitaga yuklangan vazifa va funksiyalarning samarali bajarilishi, shuningdek, sanoat, radiatsiya va yadro xavfsizligini taʼminlash sohasidagi davlat siyosatini amalga oshirish; Qoʻmitaning faoliyati bilan bogʻliq boʻlgan prognoz koʻrsatkichlarga erishishni soʻzsiz taʼminlash; Vazirlar Mahkamasiga va Oʻzbekiston Respublikasi Prezidenti Administratsiyasiga kiritiladigan normativ-huquqiy hujjatlar va boshqa hujjatlar loyihalari, shuningdek, Qoʻmita tomonidan qabul qilinadigan buyruqlar amalga oshirilishining sifati, pirovard natijalari va oqibatlari; sanoat, radiatsiya va yadro xavfsizligini taʼminlash sohasini rivojlantirish, shuningdek, koʻrsatilgan sohalarda hududlarni ijtimoiy-iqtisodiy rivojlantirish va ulardagi muammoli masalalarni hal qilish boʻyicha dasturlar, tadbirlar rejalari, “yoʻl xaritalari” va boshqa hujjatlarning samarali amalga oshirilishi; oʻz vakolati doirasida fuqarolar va tadbirkorlik subyektlarining qonuniy huquq va manfaatlari himoya qilinishi va ularga rioya etilishi taʼminlanishi uchun javob beradi. 22. Quyidagilar Qoʻmita raisining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari talablariga, shuningdek, boshqa normativ-huquqiy hujjatlarga rioya etish; Qoʻmita faoliyatiga umumiy rahbarlik va nazorat qilish, Oʻzbekiston Respublikasi Prezidentining hujjatlari, Vazirlar Mahkamasining qarorlari va boshqa qonunchilik hujjatlari bilan Qoʻmitaga yuklangan vazifalar va funksiyalar bajarilishini tashkil etish; Oʻzbekiston Respublikasi Prezidentining hujjatlari va Vazirlar Mahkamasining qarorlari bilan tasdiqlangan Qoʻmita faoliyatini yanada takomillashtirish boʻyicha konsepsiyalar, kompleks dasturlar va tadbirlar ijrosini tanqidiy va chuqur tahlil qilish; xavfli ishlab chiqarish obyektlarida, radiatsiyaviy xavfli obyektlarda va atom energiyasidan foydalanish obyektlarida boʻlishi mumkin boʻlgan avariyalar, noxush va baxtsiz hodisalardan ogohlantirish va ularning oldini olish boʻyicha amaliy chora-tadbirlarni ishlab chiqish va qabul qilish; Qoʻmita faoliyati sohasiga kiradigan masalalar boʻyicha Oʻzbekiston Respublikasi Prezidenti Administratsiyasi boʻlinmalari, Oliy Majlisi palatalari va Vazirlar Mahkamasining tarkibiy boʻlinmalari, shuningdek, tegishli vazirliklar va idoralar bilan hamkorlik qilish, Vazirlar Mahkamasi va uning Rayosati majlislarida masalalarni koʻrib chiqishda ishtirok etish; Qoʻmita rahbarlari va xodimlari xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son hamda “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli hamda oqilona foydalanishni taʼminlash; Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi, Oʻzbekiston Respublikasining Bosh vaziri va uning oʻrinbosarlari topshiriqlarini bajarish; oʻz oʻrinbosarlari vakolatlarini belgilash, ular oʻrtasida vazifalarni taqsimlash, Qoʻmitaning boshqa mansabdor shaxslari vakolatlarini belgilash, Qoʻmita faoliyatining alohida tuzilmalariga rahbarlik qilish uchun oʻz oʻrinbosarlari va boshqa mansabdor shaxslarning shaxsiy masʼuliyati darajasini belgilash; Qoʻmita faoliyati rejalashtirilishini tashkil etish hamda yillik va yarim yillik ish rejalarini tasdiqlash, ularning bajarilishi ustidan nazoratni taʼminlash; Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini tashkil etish va monitoring olib borishning amaliy tizimini yaratish, Qoʻmita faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoniga, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son va “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat boshqaruvi organlari va boshqa tashkilotlar, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarorlariga muvofiq Qoʻmita tizimidagi tashkilotlar rahbarlarining shaxsiy masʼuliyatini oshirish choralarini koʻrish; Qoʻmita xodimlarini tayyorlash, qayta tayyorlash, ularning malakasini oshirish va attestatsiyadan oʻtkazish, shuningdek, kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Qoʻmitaning kadrlar zaxirasini shakllantirish; Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi va Vazirlar Mahkamasi nomenklaturasiga kiradigan boʻsh lavozimlarga taklif etilgan kadrlarning, shuningdek, Qoʻmitaga ishga qabul qilinayotgan boshqa kadrlarning professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash; sanoat, radiatsiya va yadro xavfsizligini taʼminlash boʻyicha normativ-huquqiy hujjatlar loyihalari sifatli ishlab chiqilishini, ular Oʻzbekiston Respublikasi “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi qonunlari, Oʻzbekiston Respublikasi Prezidentining 2018-yil 26-avgustdagi PF-5519-son Farmoni bilan tasdiqlangan Oʻzbekiston Respublikasi Prezidenti Administratsiyasining Reglamenti (keyingi oʻrinlarda — Oʻzbekiston Respublikasi Prezidenti Administratsiyasining Reglamenti), Vazirlar Mahkamasining 2024-yil 25-martdagi 150-son qarori bilan tasdiqlangan Vazirlar Mahkamasining Reglamenti (keyingi oʻrinlarda — Vazirlar Mahkamasining Reglamenti) talablariga qatʼiy muvofiq ravishda oʻz vaqtida kiritilishini tashkil etish, shuningdek, ularning Vazirlar Mahkamasida ishlab chiqilishi, Vazirlar Mahkamasi rahbariyati huzurida himoya qilinishi va Oʻzbekiston Respublikasi Prezidenti Administratsiyasida koʻrib chiqilishida ishtirok etish; “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasining qonunlariga va boshqa qonunchilik hujjatlariga muvofiq Qoʻmita faoliyatiga aloqador qonun loyihalarini tayyorlashni tashkil etish; Qoʻmita vakolatiga kiradigan masalalar boʻyicha normativ-huquqiy hujjatlarni va texnik jihatdan tartibga solish sohasidagi normativ hujjatlarni qabul qilish, zarurat boʻlganda boshqa vazirliklar va idoralar bilan birgalikda qoʻshma qarorlar qabul qilish; Qoʻmitaga taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqilishini taʼminlash, ularni puxta huquqiy, moliyaviy, iqtisodiy va boshqa ekspertizadan oʻtkazish, shuningdek, Oʻzbekiston Respublikasi Prezidenti Administratsiyasi Reglamentida va Vazirlar Mahkamasining Reglamentida belgilangan muddatlarda ularni kelishish; Qoʻmita rahbarlari va xodimlari xizmat safarlarini qonunchilik hujjatlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; oʻz oʻrinbosarlari hamda tarkibiy boʻlinmalar rahbarlari faoliyati samaradorligini va natijadorligini muntazam tanqidiy tahlil qilish, ularning shaxsiy hisobotlarini eshitish va yakunlari boʻyicha zarur choralar koʻrish; Qoʻmita xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimda qolishining maqsadga muvofiqligiga doir masalalarni koʻrib chiqish; Qoʻmita xodimlari tomonidan Odob-axloq qoidalari talablariga rioya etilishini taʼminlash; “Korrupsiyaga qarshi kurashish toʻgʻrisida”gi hamda “Manfaatlar toʻqnashuvi toʻgʻrisida”gi Oʻzbekiston Respublikasining qonunlari talablariga muvofiq Qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; Qoʻmita hamda uning tarkibiy boʻlinmalari ishini tashkil etishning zamonaviy shakllari joriy etilishini taʼminlash; aholi va tadbirkorlik subyektlari bilan hamkorlik qilishda, shu jumladan, “yagona darcha” prinsipini joriy etish orqali davlat xizmatlari sifati va samaradorligini hamda ulardan erkin foydalanish hamda “Elektron hukumat toʻgʻrisida”gi Oʻzbekiston Respublikasining Qonunini amalga oshirish doirasida zamonaviy axborot-kommunikatsiya texnologiyalaridan foydalanish; jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, qonunchilik hujjatlarida belgilangan muddatlarda va tartibda jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlikni, ularning faoliyatida Qoʻmita xodimlari va rahbarlarining faol ishtirok etishini tashkil etish, jismoniy va yuridik shaxslarning Oʻzbekiston Respublikasi Prezidenti Virtual qabulxonasidan tushgan murojaatlari oʻz vaqtida va toʻliq koʻrib chiqilishini taʼminlash; davlat siriga kiritilgan maʼlumotlar va maxfiy axborot bilan ishlashda qonunchilik hujjatlari talablariga rioya qilish; markaziy apparat va hududiy boshqarmalar (boʻlimlar) tuzilmasiga zarurat boʻlganda boshqaruv xodimlarining cheklangan soni va mehnatga haq toʻlash fondi doirasida oʻzgartirishlar kiritish; Qoʻmitaning tarkibiy boʻlinmalari toʻgʻrisidagi nizomlarni (ustavlarni) belgilangan tartibda tasdiqlash; Qoʻmita tarkibiy boʻlinmalarning xodimlarini belgilangan tartibda lavozimga tayinlash va lavozimdan ozod qilish; ushbu Nizomda belgilangan, sanoat, radiatsiya va yadro xavfsizligi boʻyicha texnik jihatdan tartibga solish, shuningdek, sanoat, radiatsiya va yadro xavfsizligini taʼminlash sohasida profilaktik chora-tadbirlarni ishlab chiqish va amalga oshirish sohalarida barcha jismoniy va yuridik shaxslarning qonunchilik hujjatlari va normativ hujjatlarga rioya qilishi ustidan davlat nazoratini taʼminlash boʻyicha Qoʻmita faoliyatining asosiy yoʻnalishlarini tashkil etish va muvofiqlashtirish; Qoʻmitani moddiy-texnik jihozlashni yaxshilash ishlarini amalga oshirish; mehnat va ijro intizomini oshirish, kadrlarni joy-joyiga qoʻyishni taʼminlash, shuningdek, xodimlarga yuklangan vazifalarni bajarish boʻyicha ularning shaxsiy masʼuliyati boʻyicha kechiktirib boʻlmaydigan choralar koʻrish; Oʻzbekiston Respublikasi hududida atom energiyasidan foydalanish sohasida faoliyatni litsenziyalash maqsadida ekspertiza boʻyicha ishlarni bajarish uchun xorijiy ixtisoslashtirilgan institutlar va kompaniyalarni, shuningdek, xorijiy mutaxassislar va ekspertlarni jalb etish. Qoʻmita raisi qonunchilik hujjatlariga muvofiq boshqa vakolatlarni ham amalga oshirishi mumkin. 23. Quyidagilar Qoʻmita raisi oʻrinbosarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari talablariga, shuningdek, boshqa normativ-huquqiy hujjatlarga rioya qilish; Qoʻmita raisi vaqtincha boʻlmaganda, tegishli buyruq asosida uning vazifalarini bajarish; Qoʻmitaning mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va ularga bevosita rahbarlik qilish, ularning xodimlari oʻrtasida vazifalarni taqsimlash; Qoʻmita faoliyatining mutasaddilik qilinadigan yoʻnalishlari boʻyicha Oʻzbekiston Respublikasi Prezidentining hujjatlari va Vazirlar Mahkamasining qarorlari bilan tasdiqlangan respublika ijro etuvchi hokimiyat organlari faoliyatini yanada takomillashtirish boʻyicha konsepsiyalar, kompleks dasturlar va tadbirlar ijrosini tanqidiy va chuqur tahlil qilish; mutasaddilik qilinadigan tarkibiy boʻlinmalar tomonidan prognoz koʻrsatkichlarga erishishni soʻzsiz taʼminlash choralarini koʻrish, boʻlinmalar rahbarlarining hisobotlarini muntazam eshitish va ushbu koʻrsatkichlarga erishish uchun ularning shaxsiy javobgarligini oshirish; mutasaddilik qilinadigan tarkibiy boʻlinmalar rahbarlarining yillik va yarim yillik rejalarini tasdiqlash, ularning bajarilishi ustidan nazoratni taʼminlash; Oʻzbekiston Respublikasi Prezidenti va Vazirlar Mahkamasining hujjatlari va topshiriqlari ijrosini taʼminlash, Qoʻmitaning mutasaddilik qilinadigan tarkibiy boʻlinmalarida ijro intizomi boʻyicha kompleks amaliy chora-tadbirlarni amalga oshirish, shuningdek, qonunchilik hujjatlariga muvofiq topshiriqlar oʻz vaqtida va sifatli ijro etilishi uchun tarkibiy boʻlinmalar rahbarlarining shaxsiy masʼuliyatini oshirish choralarini koʻrish; Ilmiy-texnik kengash qarorlari, Qoʻmita raisining buyruqlari va topshiriqlari oʻz vaqtida va sifatli bajarilishini taʼminlash; mutasaddilik qilinadigan tarkibiy boʻlinmalarda kadrlarni tanlash va joy-joyiga qoʻyish boʻyicha Qoʻmita raisiga takliflar taqdim etish, ularning professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash, ularning kasbiy malakasini oshirish choralarini koʻrish, mutasaddilik qilinadigan boʻlinmalarda kadrlar zaxirasini shakllantirish; normativ-huquqiy hujjatlar loyihalari mutasaddilik qilinadigan tarkibiy boʻlinmalar tomonidan sifatli va oʻz vaqtida ishlab chiqilishini tashkil etish, Qoʻmitaning tarkibiy boʻlinmalarida tayyorlangan hujjatlar loyihalarini koʻrib chiqish va ular keyinchalik Qoʻmita raisi tomonidan koʻrib chiqilishi, imzolanishi uchun kelishish, ularning Oʻzbekiston Respublikasi Prezidenti Administratsiyasi va Vazirlar Mahkamasi Reglamentlari talablariga qatʼiy muvofiq ravishda Oʻzbekiston Respublikasi Vazirlar Mahkamasiga oʻz vaqtida kiritilishini taʼminlash, shuningdek, Vazirlar Mahkamasida normativ-huquqiy hujjatlar loyihalarini ishlab chiqishda Qoʻmita raisining topshirigʻiga binoan ishtirok etish; Qoʻmitaga taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqish, ularni puxta huquqiy, moliyaviy, iqtisodiy va boshqa ekspertizadan oʻtkazish; xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son hamda “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli hamda oqilona foydalanishni taʼminlash; mutasaddilik qilinadigan tarkibiy boʻlinmalar rahbarlari va xodimlari faoliyati samaradorligi va natijadorligini muntazam tanqidiy tahlil qilish, majlislarda ularning shaxsiy hisobotlarini eshitish va yakunlari boʻyicha zarur choralar koʻrish; faoliyat sohasiga tegishli masalalar boʻyicha Qoʻmita faoliyatini takomillashtirishga doir amaliy choralar koʻrish, qonunchilik hujjatlarini takomillashtirish boʻyicha takliflar ishlab chiqish va ularni Qoʻmita raisiga kiritish; mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligiga masalasini koʻrib chiqish boʻyicha takliflarni Qoʻmita raisiga kiritish; Qoʻmita xodimlarining odob-axloq qoidalari talablariga, mutasaddilik qilinadigan tarkibiy boʻlinmalar rahbarlari va xodimlarining ushbu qoidalarga rioya etishini taʼminlash; huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali “Korrupsiyaga qarshi kurashish toʻgʻrisida”gi hamda “Manfaatlar toʻqnashuvi toʻgʻrisida”gi Oʻzbekiston Respublikasining qonunlari talablariga muvofiq Qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; davlat xizmatlari samaradorligi, sifati va ulardan erkin foydalanishni oshirishga doir takliflarni Qoʻmita raisiga kiritish; qonunchilik hujjatlarida belgilangan muddatlarda va tartibda jismoniy va yuridik shaxslarning murojaatlarini koʻrib chiqish boʻyicha samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, ularning faoliyatida faol ishtirok etish, jismoniy va yuridik shaxslar vakillarining Oʻzbekiston Respublikasi Prezidentining Virtual qabulxonasidan tushgan murojaatlari oʻz vaqtida va toʻlaqonli koʻrib chiqilishini taʼminlash; davlat siriga kiritilgan maʼlumotlar va maxfiy axborot bilan ishlashda qonunchilik hujjatlari talablariga rioya qilish; ushbu Nizomda belgilangan, sanoat, radiatsiya va yadro xavfsizligini taʼminlash sohasida profilaktika chora-tadbirlarini ishlab chiqish va amalga oshirish sohasida jismoniy va yuridik shaxslarning qonunchilik hujjatlari va normativ hujjatlarga rioya qilishi ustidan davlat nazoratini taʼminlash boʻyicha Qoʻmita faoliyatining asosiy yoʻnalishlarini tashkil etish va muvofiqlashtirish; ijro intizomining holatini, Qoʻmita faoliyatini tahlil qilish boʻyicha apparat yigʻilishlarini oʻtkazish; Qoʻmita raisining tezkor topshiriqlarini bajarish. Qoʻmita raisining oʻrinbosarlari qonunchilik hujjatlariga muvofiq boshqa vakolatlarni ham amalga oshirilishi mumkin. 24. Quyidagilar markaziy apparat tarkibiy boʻlinmalari rahbarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari talablariga, shuningdek, boshqa normativ-huquqiy hujjatlarga rioya etish; Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini tashkil etish va monitoring olib borishning amaliy tizimini yaratish, Qoʻmita faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoniga, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son va “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat boshqaruvi organlari va boshqa tashkilotlar, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarorlariga muvofiq shaxsiy masʼuliyatini oshirish choralarni koʻrish; tarkibiy boʻlinmalar faoliyatiga bevosita rahbarlik qilish, ushbu boʻlinmalarga yuklangan vazifalar va funksiyalar bajarilishini tashkil etish; Qoʻmitaning tarkibiy boʻlinmalari faoliyatini oʻz vakolatlari doirasida muvofiqlashtirish; sanoat, radiatsiya va yadro xavfsizligini taʼminlash sohasida nazorat-profilaktik ishlar va boshqa tadbirlar bajarilishini tizimli tahlil qilish va tarkibiy boʻlinmalar tomonidan koʻrsatib oʻtilgan sohalarda baxtsiz hodisalar va avariyalarning oldini olishga va ularni qisqartirishga yoʻnaltirilgan qoʻshimcha choralar koʻrilishi boʻyicha takliflarni Qoʻmita rahbariyatiga kiritish; Oʻzbekiston Respublikasi Prezidenti va Vazirlar Mahkamasi hujjatlari va topshiriqlari ijrosini taʼminlash, Qoʻmita tarkibiy boʻlinmalari xodimlarining ijro intizomini mustahkamlash boʻyicha kompleks amaliy chora-tadbirlarni amalga oshirish, shuningdek, qonunchilik hujjatlariga muvofiq topshiriqlarning oʻz vaqtida va sifatli bajarilishi uchun tarkibiy boʻlinmalar xodimlarining shaxsiy masʼuliyatini oshirish choralarini koʻrish; Ilmiy-texnik kengash qarorlari, Qoʻmita raisi va uning oʻrinbosarlari buyruqlari hamda topshiriqlari oʻz vaqtida va sifatli bajarilishini taʼminlash; tarkibiy boʻlinmalarning yarim yillik ish rejalari ishlab chiqilishini taʼminlash, ularni tasdiqlash uchun kiritish, ularda koʻrsatilgan vazifalar va tadbirlar oʻz vaqtida va sifatli bajarilishini taʼminlash; tarkibiy boʻlinmalarga yuklangan vazifalar bajarilishini nazorat qilish va muvofiqlashtirish, hududiy boshqarmalar (boʻlimlar), sanoat xavfsizligi inspeksiyalari va idoraviy mansub tashkilotlar faoliyatiga amaliy va metodik yordam koʻrsatish; tarkibiy boʻlinmalar faoliyatiga oid masalalar yuzasidan qonunchilik hujjatlarini takomillashtirish boʻyicha takliflarni ishlab chiqish va koʻrib chiqish uchun Qoʻmita raisining tegishli oʻrinbosarlariga kiritish; tarkibiy boʻlinmalarda kadrlarni tanlash va joy-joyiga qoʻyishda Qoʻmita raisining oʻrinbosarlariga takliflar taqdim etish, ularning kasbiy malakasini oshirish choralarini koʻrish, tarkibiy boʻlinmalarda kadrlar zaxirasini shakllantirish; normativ-huquqiy hujjatlar loyihalari tarkibiy boʻlinmalar tomonidan sifatli ishlab chiqilishini tashkil etish, ularning Oʻzbekiston Respublikasi Prezidenti Administratsiyasi va Vazirlar Mahkamasining Reglamentlari talablariga qatʼiy muvofiq ravishda Vazirlar Mahkamasiga oʻz vaqtida kiritilishini taʼminlash; Qoʻmitaga taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqish; xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son hamda “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli hamda oqilona foydalanishni taʼminlash; tarkibiy boʻlinmalar xodimlari faoliyati samaradorligi va natijadorligini muntazam ravishda tanqidiy tahlil qilish, yigʻilishlarda ularning shaxsiy hisobotlarini eshitish, ularning yakunlari boʻyicha zarur choralar koʻrish; Qoʻmita xodimlarining odob-axloq qoidalari talablariga rioya qilishini, tarkibiy boʻlinmalar xodimlari ushbu qoidalarga rioya etishini taʼminlash; “Korrupsiyaga qarshi kurashish toʻgʻrisida”gi hamda “Manfaatlar toʻqnashuvi toʻgʻrisida”gi Oʻzbekiston Respublikasining qonunlari talablariga muvofiq tarkibiy boʻlinmalarda korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; davlat xizmatlarining samaradorligi, sifati va ulardan erkin foydalanishni oshirishga doir takliflarni Qoʻmita rahbariyatiga kiritish; jismoniy va yuridik shaxslarning murojaatlarini koʻrib chiqish, qonunchilik hujjatlarida belgilangan muddatlarda va tartibda aholi bilan toʻgʻridan-toʻgʻri va ochiq muloqotni yoʻlga qoʻyish; Oʻzbekiston Respublikasi Prezidentining Xalq qabulxonalari va Virtual qabulxonasidan tushgan murojaatlarini oʻz vaqtida va toʻlaqonli koʻrib chiqish; davlat siriga kiritilgan maʼlumotlar va maxfiy axborot bilan ishlashda qonunchilik hujjatlari talablariga rioya qilish. 25. Qoʻmita raisi: Qoʻmitaga yuklangan vazifalar va funksiyalar bajarilishi; ushbu Nizomning 21-bandida koʻrsatilgan Qoʻmitaning javobgarlik sohalari boʻyicha; ushbu Nizomning 22-bandida koʻrsatilgan oʻz funksional vazifalarining sifatli bajarilishi uchun shaxsan javobgardir. 26. Qoʻmita raisi oʻrinbosarlari: mutasaddilik qilinadigan yoʻnalish va tarkibiy boʻlinmalarda Qoʻmitaga yuklangan vazifalar va funksiyalarning bajarilishi; ushbu Nizomning 21-bandida koʻrsatilgan Qoʻmitaning javobgarlik sohalarida mutasaddilik qilinadigan masalalar boʻyicha; ushbu Nizomning 23-bandida koʻrsatilgan oʻz funksional vazifalarining sifatli bajarilishi uchun shaxsan javobgardir. 27. Qoʻmitaga rais rahbarlik qiladi. Raisning ikki nafar oʻrinbosari boʻladi. Qoʻmita raisi belgilangan tartibda Oʻzbekiston Respublikasi Prezidenti tomonidan lavozimga tayinlanadi va lavozimdan ozod qilinadi. Qoʻmita raisi oʻrinbosarlari Oʻzbekiston Respublikasi Prezidenti bilan kelishilgan holda Vazirlar Mahkamasi tomonidan, Qoʻmitaning boshqa tizim tashkilotlari rahbarlari Vazirlar Mahkamasi bilan kelishgan holda Qoʻmita raisi tomonidan lavozimga tayinlanadi va lavozimdan ozod qilinadi. 28. Qoʻmita raisi maqomi, mehnatga haq toʻlash, tibbiy va transport xizmat koʻrsatish sharoitlari boʻyicha vazirga, Qoʻmita raisi oʻrinbosarlari esa — vazir oʻrinbosariga tenglashtiriladi. 29. Qoʻmita raisi: Qoʻmitaga yuklangan vazifalar va funksiyalarning bajarilishi; ushbu Nizomda nazarda tutilgan Qoʻmitaning javobgarlik sohalari boʻyicha; oʻz funksional vazifalarining sifatli bajarilishi uchun shaxsan javobgardir. 30. Qoʻmita raisining oʻrinbosarlari: Qoʻmitaning mutasaddilik qilinadigan tarkibiy boʻlinmalarida Qoʻmitaga yuklangan vazifalar va funksiyalarning bajarilishi; ushbu Nizomda nazarda tutilgan Qoʻmitaning mutasaddilik qilinadigan masalalarga doir javobgarlik sohalari boʻyicha; oʻz funksional vazifalarining sifatli bajarilishi uchun shaxsan javob beradi. Qoʻmita raisi boʻlmagan vaqtda uning vakolatlarini bajaradi. Qoʻmitaning hududiy boshqarmalar (boʻlimlar) va idoraviy mansub tashkilotlariga Qoʻmita raisi tomonidan lavozimga tayinlanadigan va lavozimdan ozod etiladigan rahbarlar boshchilik qiladi. 31. Qoʻmitaning hududiy boshqarmalari (boʻlimlar), sanoat xavfsizligi inspeksiyalari va idoraviy mansub tashkilotlari rahbarlari: ularga yuklangan vazifalar va funksiyalarning bajarilishi va javobgarligi sohalari boʻyicha; oʻz funksional vazifalari sifatli bajarilishi uchun shaxsan javob beradilar. Qoʻmitaning tarkibiy tuzilmalari oʻz faoliyatini Qoʻmita raisi tomonidan tasdiqlanadigan nizomlarga muvofiq amalga oshiradi. 32. Qoʻmita oʻz faoliyatini respublika va mahalliy ijro etuvchi hokimiyat organlari va boshqa tashkilotlar bilan hamkorlik qiladi. 33. Hududiy boshqarmalar (boʻlimlar), sanoat xavfsizligi inspeksiyalari va idoraviy mansub tashkilotlar oʻz vakolatlari doirasida boshqa davlat organlari va xoʻjalik birlashmalarining hududiy organlari, mahalliy ijro etuvchi hokimiyat organlari va boshqa tashkilotlar bilan hamkorlik qiladi. 34. Qoʻmita faoliyatining samaradorligi muntazam baholanadi. 35. Qoʻmita faoliyatining samaradorligi va natijadorligini baholash tegishli mezonlar va ish indikatorlarga asoslanadi. 36. Qoʻmita faoliyatining samaradorligi va natijadorligini baholash yakunlari boʻyicha: Qoʻmita va uning hududiy boshqarmalari, sanoat xavfsizligi inspeksiyalari rahbarlari va xodimlarini ragʻbatlantirish (mukofotlash) yoki intizomiy javobgarlikka tortish; Qoʻmita faoliyatida aniqlangan kamchiliklarni bartaraf etish va uning faoliyatini yanada takomillashtirish choralari koʻriladi. 37. Qoʻmita faoliyatining samaradorligi va natijadorligini baholash tartibi va uslubi Vazirlar Mahkamasi tomonidan belgilanadi. 38. Qoʻmita raisi va uning oʻrinbosarlari faoliyati boʻyicha samaradorlik koʻrsatkichlari qonunchilik hujjatlari bilan belgilanadi. 39. Qoʻmitaning tekshirish huquqiga ega inspektorlari ularning sohaga oid bilimlarini tekshirish maqsadida uch yilda bir marotaba attestatsiyadan oʻtkaziladi. 40. Qoʻmita vakolatiga kiradigan muhim masalalarni koʻrib chiqish va tavsiyalar berish uchun Ilmiy-texnik kengash tashkil etiladi. Ilmiy-texnik kengash Qoʻmita huzurida faoliyat yuritadigan maslahat organi hisoblanadi. 41. Ilmiy-texnik kengash toʻgʻrisidagi Nizom va uning tarkibi Qoʻmita raisi tomonidan tasdiqlanadi. 42. Ilmiy-texnik kengash quyidagi asosiy vazifalarni amalga oshiradi: sanoat, radiatsiya va yadro xavfsizligini taʼminlash sohasidagi davlat siyosatini yuritish va tartibga solish maqsadida ilmiy tadqiqotlar va ilmiy-texnik ishlarning yoʻnalishlari, mavzulari va natijalari boʻyicha takliflarni koʻrib chiqish va tayyorlash; sanoat, radiatsiya va yadro xavfsizligini taʼminlash sohasida davlat siyosatini yuritish va tartibga solish boʻyicha tavsiyalar ishlab chiqish; Qoʻmita vakolati doirasida tartibga solish, nazorat qilish va litsenziyalash faoliyatida huquqni qoʻllash amaliyotidan kelib chiqib, ilgʻor tajribalar va innovatsion ishlanmalarni amalga oshirishga koʻmaklashish. 43. Ilmiy-texnik kengash Qoʻmita vakolatiga tegishli boʻlgan boshqa masalalarni ham koʻrib chiqish huquqiga ega. 44. Ilmiy-texnik kengash yigʻilishlariga Qoʻmita vakolatiga kiradigan masalalar boʻyicha davlat organlari va xoʻjalik birlashmalari, nazorat ostidagi obyektlarga ega boʻlgan korxona va tashkilotlar rahbarlari taklif etilishi mumkin. 45. Qoʻmita budjet tashkiloti hisoblanadi hamda uning moddiy-texnik taʼminoti, xodimlari mehnatiga haq toʻlash va ularni moddiy ragʻbatlantirish boʻyicha xarajatlar Davlat budjeti mablagʻlari, Jamgʻarma mablagʻlari va qonunchilik bilan taqiqlanmagan boshqa mablagʻlar hisobidan moliyalashtiriladi. 46. Qoʻmitani boshqaruv xodimlarining lavozim maoshini belgilashda Davlat budjeti mablagʻlari hisobidan yagona tarif setkasi boʻyicha mehnatga haq toʻlashning tasdiqlangan razryadlariga muvofiq tarif koeffitsiyenti 1,8 baravarga oshirilgan holda qoʻllaniladi. 47. Qoʻmita xodimlarining ish haqi lavozim maoshi, ish haqiga tuman (hududiy) koeffitsiyentlari, mukofotlar, ustamalar, qoʻshimcha haqlar va qonunchilik hujjatlarida nazarda tutilgan boshqa ragʻbatlantiruvchi toʻlovlardan iborat. 48. Qoʻmitaning barcha xodimlariga uzluksiz ish staji uchun ustamalarni ularning umumiy mehnat faoliyatini qamrab olgan holda, ustamalar faqat asosiy ish joyi boʻyicha har oyda va xodimning oylik maoshiga (ragʻbatlantirish koeffitsiyentini hisobga olgan holda) nisbatan quyidagi foizlarda hisoblanadi: Ish staji boʻyicha guruh Uzluksiz staj uchun ustama miqdori 1 yildan 3 yilgacha 30% 3 yildan 5 yilgacha 60% 5 yildan 10 yilgacha 75% 10 yildan 15 yilgacha 100% 15 yil va undan ortiq 150% 49. Qoʻmitaning inspektorlar tarkibiga va xodimlariga farqlash belgilari boʻlgan formali kiyim-bosh va yagona namunadagi guvohnoma belgilangan tartibda beriladi. 50. Qoʻmita qonunchilik hujjatlarida belgilangan tartibda qayta tashkil etiladi va tugatiladi. 1. Mazkur Nizom Sanoat, radiatsiya va yadro xavfsizligi qoʻmitasi huzuridagi Sanoat xavfsizligi sohasini qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlarini shakllantirish va ulardan foydalanish tartibini belgilaydi. 2. Jamgʻarma yuridik shaxs tashkil etmagan holda, Oʻzbekiston Respublikasi Vazirlar Mahkamasi huzuridagi Sanoat, radiatsiya va yadro xavfsizligi qoʻmitasiga (keyingi oʻrinlarda — Qoʻmita) yuklangan vazifalarni amalga oshirish boʻyicha chora-tadbirlarni moliyalashtirishga koʻmaklashish va uning faoliyati samaradorligini taʼminlash maqsadida tashkil etiladi. 3. Jamgʻarma mablagʻlari Qoʻmitaning Iqtisodiyot va moliya vazirligi huzuridagi Gʻaznachilik xizmati qoʻmitasida belgilangan tartibda ochiladigan milliy valyutadagi shaxsiy gʻazna hisobvaraqlarida jamlanadi. 4. Jamgʻarma mablagʻlari quyidagi manbalar hisobidan shakllantiriladi: Jamgʻarmaning kutilayotgan xarajatlaridan kelib chiqib, Iqtisodiyot va moliya vazirligi bilan kelishilgan holda oʻrnatiladigan, “Navoiyuran” davlat korxonasi yillik foydasidan hisoblangan dividendning 1 foizi miqdoridagi ajratmalar; “Sanoat xavfsizligi” DM, “Radiatsiya va yadro xavfsizligi ilmiy-texnik markazi” DM, “Kontexnazoratoʻquv” DM va “Sanoat nazorati laboratoriyasi” DM sof foydasining 50 foizi miqdoridagi ajratmalar; sanoat, radiatsiya va yadro xavfsizligi sohasida davlat xizmatlarini koʻrsatishdan qonunchilikda belgilangan tartibda va miqdorlarda Qoʻmitaga tushadigan mablagʻlar. Qoʻmita tomonidan xoʻjalik yurituvchi subyektlar, ularning mansabdor shaxslari va jismoniy shaxslardan sanoat, radiatsiya va yadro xavfsizligi sohasidagi qonunchilik hamda texnik jihatdan tartibga solish sohasidagi normativ hujjatlar talablarini buzganlik uchun qonunchilikda belgilangan tartibda va miqdorlarda undiriladigan jarimalar summasining 80 foizi miqdoridagi mablagʻlar (bunda ushbu tushumning 75 foizi qismi Qoʻmitaning axborot-kommunikatsiya texnologiyalarini rivojlantirishga yoʻnaltiriladi); Qoʻmita tizimidagi tashkilotlar tomonidan belgilangan tartibda ajratiladigan mablagʻlar; xalqaro moliya institutlari mablagʻlari, donor tashkilotlar grantlari; qonunchilikda taqiqlanmagan boshqa manbalar. 5. Jamgʻarma mablagʻlaridan har yili Qoʻmita tomonidan tasdiqlanadigan, Iqtisodiyot va moliya vazirligi bilan kelishilgan daromadlar va xarajatlar smetasiga muvofiq ravishda foydalaniladi. 6. Jamgʻarma mablagʻlaridan quyidagi maqsadlarda foydalaniladi: Qoʻmita hamda uning tizimidagi tashkilotlarning moddiy-texnik bazasini mustahkamlash; Qoʻmitani joriy saqlash xarajatlari; Qoʻmitaga belgilangan tartibda atom energiyasidan foydalanish sohasidagi faoliyatni litsenziyalash maqsadida ekspertiza boʻyicha ishlarni amalga oshirish uchun xorijiy ixtisoslashtirilgan institutlar va kompaniyalarni, shuningdek, xorijiy mutaxassis va ekspertlarni shartnoma asosida jalb etish; Qoʻmita faoliyatida axborot texnologiyalarini joriy etish va modernizatsiya qilish; Qoʻmita xodimlarini moddiy ragʻbatlantirish va ijtimoiy himoya qilish; Qoʻmita xodimlarini tayyorlash, qayta tayyorlash, ularning malakasini oshirish va amaliyot oʻtashini, shu jumladan, xorijiy davlatlarga va respublika hududida xizmat safarlarini tashkil qilish, xalqaro konferensiyalar, seminarlar va boshqa tadbirlarda ishtirok etishini taʼminlash; radiatsiya va yadro xavfsizligi sohasida ekspert va maslahat xizmatlarini koʻrsatish; Qoʻmita faoliyatini qoʻllab-quvvatlash va rivojlantirish bilan bogʻliq boshqa tadbirlarni moliyalashtirish. 7. Jamgʻarmaning daromadlar va xarajatlar smetasi joriy yilda kelib tushishi kutilayotgan mablagʻlar doirasida va bajarilishi lozim boʻlgan tadbirlardan kelib chiqib tuziladi. 8. Qoʻmita raisi Jamgʻarma mablagʻlarini tasarruf etuvchi hisoblanadi. 9. Jamgʻarma mablagʻlari hisobidan Qoʻmita xodimlarini moddiy ragʻbatlantirish va ijtimoiy himoya qilish Jamgʻarma moliyaviy holatidan kelib chiqib, quyidagi shakllarda amalga oshiriladi: qonunchilikda belgilangan bayram kunlarda va boshqa muhim sanalarda bir martalik pul mukofoti bilan mukofotlash; lavozim maoshlariga har oy belgilanadigan shaxsiy ustama toʻlash; ishda muvaffaqiyatlarga erishganligi va muhim topshiriqlarni bajarganligi uchun alohida xodimlarni mukofotlash; ovqat puli uchun toʻlov; yoʻlkira xarajatlari uchun toʻlov; moddiy yordam koʻrsatish. 10. Qoʻmita hamda uning tizimidagi budjet tashkilotlari xodimlari quyidagi bayramlar va muhim sanalar munosabati bilan Qoʻmita moliyaviy holatidan kelib chiqib, bir lavozim maoshigacha boʻlgan miqdorda (ragʻbatlantirish koeffitsiyenti bilan birga) mukofotlanishi mumkin. 1-yanvar — Yangi yil; 8-mart — Xalqaro xotin-qizlar kuni; 21-mart — Navroʻz bayrami; 9-may — Xotira va qadrlash kuni; Roʻza hayiti (Iyd al-Fitr); Qurbon hayiti (Iyd al-Adha); 1-sentabr — Mustaqillik kuni; 1-oktabr — Oʻqituvchi va murabbiylar kuni; 8-dekabr — Oʻzbekiston Respublikasi Konstitutsiyasi kuni. Bunda xodimlarga beriladigan mukofot miqdori Qoʻmita raisi tomonidan belgilanadi. 11. Qoʻmita xodimlariga Jamgʻarma hisobidan quyidagi ustama va ragʻbatlantirish choralari belgilanadi: tashabbuskorlik va mehnat natijalari boʻyicha har oyda shaxsiy ustama toʻlovlari oylik maoshining (ragʻbatlantirish koeffitsiyentini hisobga olgan holda) — bir yuz foizigacha boʻlgan miqdorda; xizmat vazifalarini sidqidildan bajargani, ijro intizomiga rioya etilgani, oʻz xizmat faoliyati samaradorligini oshirish motivatsiyasi va xizmat vazifalarini samarali bajarish tizimini joriy etgan markaziy apparat xodimlariga har oyda yoki chorakda lavozim maoshining (ragʻbatlantirish koeffitsiyentini hisobga olgan holda) — ellik foizigacha boʻlgan miqdorda, hududiy boʻlinma xodimlariga lavozim maoshining (ragʻbatlantirish koeffitsiyentini hisobga olgan holda) — yigirma foizigacha boʻlgan miqdorda. 12. Qoʻmita hamda uning tizimidagi budjet tashkilotlari xodimlari alohida muvaffaqiyatlarga erishgani va muhim topshiriqlarni bajargani uchun chorak yakunlari boʻyicha lavozim maoshining (ragʻbatlantirish koeffitsiyentini hisobga olgan holda) ellik foizigacha miqdorda mukofotlanadi. Ustama va ragʻbatlantirish choralari joriy qilinadigan xodimlar toifasi, tartibi va ularga beriladigan ustama va ragʻbatlantirish miqdori Qoʻmita raisi tomonidan belgilanadi. 13. Qoʻmita xodimlarini ijtimoiy himoya qilish maqsadida ularga har oyda bazaviy hisoblash miqdorining ikki baravarigacha miqdorda ovqat puli hamda yoʻlkira xarajatlarini qoplash uchun bazaviy hisoblash miqdorining bir baravarigacha miqdorda yoʻlkira puli berilishi mumkin. 14. Qoʻmita xodimlariga Qoʻmita kasaba uyushmasining iltimosnomasiga binoan Qoʻmita moliyaviy holatidan kelib chiqib, Qoʻmita raisining qarori bilan quyidagi sharoitlar va miqdorlarda moddiy yordam koʻrsatilishi mumkin: xodimning yubiley sanalari (50 yosh, 60 yosh) munosabati bilan bazaviy hisoblash miqdorining oʻttiz baravari; xodimning oʻzi oila qurganda yoki farzandining toʻyi munosabati bilan (nikoh guvohnomasiga asosan, faqat birinchi nikoh uchun) bazaviy hisoblash miqdorining ellik baravari; xodim vafot etganda, uning turmush oʻrtogʻi yoki qonuniy vakiliga bazaviy hisoblash miqdorining ellik baravari; Oila kodeksiga muvofiq xodimning yaqin qarindoshlari (ota-onasi, turmush oʻrtogʻi va farzandlari) vafot etganda (oʻlim toʻgʻrisidagi guvohnomaga asosan) bazaviy hisoblash miqdorining oʻttiz baravari; alohida ehtiyoj tugʻilganda (baxtsiz hodisa, avariya, uzoq muddatli kasallik sababli maxsus davolanish va sogʻliqni qayta tiklashga, shuningdek, oiladagi ogʻir moddiy ahvol va boshqa holatlar), bazaviy hisoblash miqdorining ellik baravari; qishloq xoʻjaligi mahsulotlarini sotib olish uchun yilda bir marta (qoida tariqasida kuz oylarida) bazaviy hisoblash miqdorining oʻn baravari miqdorida. 15. Jamgʻarma mablagʻlarining hisob va hisoboti Qoʻmita tomonidan qonunchilik hujjatlariga muvofiq yuritiladi. 16. Buxgalteriya hisobining toʻgʻri yuritilishi, Jamgʻarmaga mablagʻlar kelib tushishi va uning sarflanishi haqidagi har chorak va yil yakuni boʻyicha tuziladigan hisobotlarni tayyorlash hamda Iqtisodiyot va moliya vazirligiga oʻz vaqtida taqdim qilishga Qoʻmitaning Moliya va buxgalteriya hisobi boʻlimi javobgar hisoblanadi. 17. Jamgʻarma mablagʻlaridan oqilona va maqsadli foydalanish yuzasidan nazorat Iqtisodiyot va moliya vazirligi huzuridagi Davlat moliyaviy nazorati inspeksiyasi tomonidan amalga oshiriladi. 18. Jamgʻarmaning hisobot yilida foydalanilmagan mablagʻlari olib qoʻyilmaydi va keyinchalik ushbu Nizomda nazarda tutilgan tartibda foydalanish uchun milliy va xorijiy valyutada jamgʻarib boriladigan gʻaznachilik shaxsiy gʻazna hisobvaraqlarida qoladi. 19. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining “Oʻzbekiston Respublikasi Sanoat xavfsizligi davlat qoʻmitasi toʻgʻrisidagi nizomni tasdiqlash toʻgʻrisida” 2019-yil 1-fevraldagi 75-son qarori. 2. Vazirlar Mahkamasining “Oʻzbekiston Respublikasi Sanoat xavfsizligi davlat qoʻmitasi toʻgʻrisidagi nizomga oʻzgartirish va qoʻshimchalar kiritish toʻgʻrisida” 2020-yil 15-apreldagi 226-son qarori. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Oʻzbekiston Respublikasi Vazirlar Mahkamasi toʻgʻrisida” 2019-yil 10-dekabrdagi OʻRQ-591-son Qonuni)” 2020-yil 16-apreldagi 234-son qaroriga ilovaning 17-bandi.